'अध्यात्मातला साधक जसा एक श्रेष्ठ भक्त असावा तसाच तो कर्मतत्पर आणि ज्ञानमार्गी असावा’ या भूमिकेतून बापट गुरुजी प्रत्येक यज्ञ कार्यक्रमाच्या प्रसंगी एखाद्या विशिष्ट आध्यात्मिक विषयावर आधारित विवेचन करित असत. साताऱ्याच्या दैनिक ऐक्य पुरवणीमध्ये असा उल्लेख केला गेला आहे की, '‘ह्या विवेचनांदरम्यान मूळ स्तोत्रातल्या साहित्यिक मूल्यांची चर्चा करतानाच त्यातले गुह्य आध्यात्मिक अर्थ साधकांसमोर अत्यंत सोप्या, रसाळ भाषेत मांडण्याची बापट गुरुजींची हातोटी लक्षणीय आहे. पुस्तकांत अधून मधून दिले गेलेले आधुनिक विज्ञानातले तसेच गणिती परिभाषेतले दाखले बापट गुरुजींची विज्ञाननिष्ठा दर्शवितानाच आजच्या सुशिक्षित साधकाला भक्तिमार्गाची गोडी लावण्याचं कार्यसुद्धा करतात.’' आणखी एका पुस्तक परीक्षणात श्री. नेवेवाणी म्हणतात की, “विवेचनं करताना सुयोग्य आणि सुलभ अर्थपूर्ण दृष्टांतांचा वापर हे बापट गुरुजींच्या विवेचनांचे वैशिष्ट्य म्हणता येईल. त्यांचे विवेचन एवढे सहज सुंदर आणि उद्बोधक आहे की, पुन्हा पुन्हा वाचावेसे वाटते.” 

अध्यात्म, व्यवहार, आधुनिक विज्ञान आणि दैनंदिन जीवन ह्यांना सांधणाऱ्या ह्या विवेचनांच्या जोडीने त्यांनी श्रीमत्‌ आद्य शंकराचार्य आणि प. प. श्री वासुदेवानंद सरस्वती (टेंबे) स्वामी महाराज ह्यांनी रचलेल्या विविध स्तोत्रांवर तसेच प्राचीन सूक्त, मंत्र आणि ऋचांवर देखील विवेचने केली आहेत आणि त्यांचे यज्ञसाक्षीने सामूहिक पठणसुद्धा करवून घेतले. अनेक साधकांना कुठलाही भेदाभेद न बाळगता त्यांनी ह्या स्तोत्र-मंत्रांची संथा देखील दिली. 

ह्या मागे मंत्रांचा आणि स्तोत्र पठणाचा अधिकार सर्वांना असून त्यांचं सर्वसामान्यांनी सश्रद्ध पठण केल्यास अपेक्षित शक्तीनिर्मिती निश्चित होईलच, अशी बापट गुरुजींची धारणा होती. "मंत्रपठण करण्याचा अधिकार केवळ कथित उच्चवर्णियांनाच नाही, तर सबंध समाजालाच आपल्या पूर्वसुरींनी दिला असून सामुदायिक स्तोत्र-मंत्र पठणात सगळी किल्मिषे दूर होतात. उच्च-नीच, श्रेष्ठ-कनिष्ठ, धर्म, जाती, लिंग, पंथ आणि इतर अनेक भेदांवर आधारलेली आपल्या मनातली विषमता जर आपण दूर करू शकू, तरच आपला समतेच्या दिशेने खरा आध्यात्मिक प्रवास सुरू होईल, आणि खऱ्या अर्थाने सामाजिक आध्यात्मिक प्रगती साध्य करता येईल", असे त्यांचे निर्भीड मत होते. 

यज्ञसन्मुख होणाऱ्या ह्या विवेचनांच्या साथीने प.प. श्री वासुदेवानंद सरस्वती (टेंबे) स्वामी महाराजांच्या पादुकास्थानी दरवर्षी होणाऱ्या सामूहिक सत्यदत्तपूजेच्या निमित्ताने गुरुजी सलग तीन दिवसांचे ज्ञानसत्र घेत असत. त्यामध्ये, स्वामी महाराजांच्या एखाद्या स्तोत्ररचनेवर ते सार्थ विवरण करत असत. त्यामध्ये, स्वामी महाराजांच्या एखाद्या स्तोत्ररचनेवर ते सार्थ विवरण करत. टेंबे स्वामी महाराजांची साहित्यकृती, तिच्या निर्मितीमागची कथा व उद्देश तसेच तिच्यातील आध्यात्मिक संदेश, स्तोत्रपठणातील गांभीर्य आणि आस्था, स्तोत्रकर्त्याची पठणकर्त्याकडून असलेली अपेक्षा अशा सर्व गोष्टींवर ह्या विवेचनांदरम्यान विस्तृत विवरण करण्यात आले आहे. ह्या अनुषंगाने त्यांच्या प्रकाशित पुस्तकांचे परीक्षण नोंदवताना धनुर्धारी मासिकात असा उल्लेख केला गेला आहे की, "बापट गुरुजींनी आजवर टेंबे स्वामी महाराजांच्या अघोरकष्टोद्धरण स्तोत्र, श्रीगुरुस्तुति, श्रीदत्तात्रेय स्तोत्र, करुणात्रिपदी, चित्तसद्‍बोधनक्षत्रमाला स्तोत्र, नवरत्‍नमाला स्तोत्र, मंत्रात्मक श्लोक आणि श्रीदत्तात्रेयापराधक्षमापन स्तोत्र अशा निवडक स्तोत्रांवर विस्तृत विवेचनं केली. अद्वैत भक्ती हा ह्या सर्व स्तोत्रांमधला समान धागा असून साधकांकडून ह्या अद्वैत ज्ञानाचे अवलोकन व्हावे आणि तो अध्यात्मामध्ये अग्रेसर व्हावा म्हणून त्यांनी ह्या स्तोत्रांची निवड केली. मुळात स्वयंसिद्ध अशा ह्या स्तोत्रांचे सिद्धहस्त लेखणीतून झालेले विवरण म्हणजे कालातीत असा स्वयंप्रकाशी ज्ञानदीप आहे." 

दै.सामनाच्या श्री. बोरीकर ह्यांनी (अ)घोरकष्टोद्धरण स्तोत्र – संपूर्ण अर्थ आणि विवेचन ह्या पुस्तकाचे परीक्षण नोंदवताना म्हटले आहे की, ‘स्तोत्राचे महत्त्व आणि प्रत्येक शब्दाचा अर्थ प्रत्येक श्लोकानुसार सविस्तरपणे मांडले आहे. त्यात कुठेही कृत्रिमता नाही. हिंदू धर्मात अशीबरीच स्तोत्रे आणि मंत्र आहेत, जे काळाच्या ओघात अर्थबोध न झाल्याने विस्मृतीत गेलेत. पणबदलत्या काळाच्या ओघात त्यांच्यावर अशाप्रकारे नव्याने प्रकाश पडणे जरुरीचे आहे. हा प्रकल्प लाखमोलाचा असून, ‘एका श्लोकाचे अर्थपूर्ण विश्लेषण कसे करावे, ह्याचा आदर्श म्हणजे हे पुस्तकं आहे.’ 

श्री बापट गुरुजींच्या "यज्ञ रहस्य" ह्या पुस्तकाचा इंग्रजी अनुवाद करणारे डॉ श्रीपाद म्हणतात, "The way in which Poojya Bapat Guruji has connected the theories of modern science to the act of offering, is simply amazing! 

बापट गुरुजींची विचारधारा जनसामान्यांपर्यंत पोहोचावी म्हणून गुरुजींची विवेचने ग्रंथरूपाने प्रकाशित करण्यात आली आहेत. ह्यांमध्ये अघोरकष्टोद्धरण स्तोत्र, श्रीगुरुस्तुति, श्रीदत्तात्रेय स्तोत्र, करुणात्रिपदी, चित्तसद्‍बोधनक्षत्रमाला स्तोत्र, नवरत्‍नमाला स्तोत्र, मंत्रात्मक श्लोक]आणि श्रीदत्तात्रेयापराधक्षमापन स्तोत्र ह्यांचा समावेश आहे. ह्यापैकी (अ)घोरकष्टोद्धरण स्तोत्र - संपूर्ण अर्थ आणि विवेचन हे मूळ मराठी पुस्तक आजतागायत हिंदी, गुजराथी, इंग्रजी आणि कन्नड अशा अन्य चार भाषांमध्ये अनुवादित झाले असून, लवकरच ह्या पुस्तकाची तेलुगू आवृत्ती प्रकाशित होईल. ही सर्व विवेचने संतकृपा, अक्कलकोट स्वामीदर्शन, गुरुसेवा, विश्वपंढरी, धनुर्धारी अशा विविध मासिकांमधून प्रकाशित होत असतात. ह्यासोबतच गुरुजींच्या अन्य विवेचनांना आणि लेखांनासुद्धा विविध पुस्तकांद्वारे संग्रहित करून प्रकाशित करण्याचे काम साधकांमार्फत चालू आहे.
सामूहिक नर्मदा परिक्रमा
सामाजिक बांधिलकी - कार्य परिचय
ज्ञानोपासना - ग्रंथ परिचय
सामूहिक चारधाम यात्रा